รู้จัก ร้านอาหาร “ที่ไม่มีหน้าร้าน” ที่กำลังเติบโต
Ghost Restaurant คืออะไร และเกี่ยวอะไรกับผีหรือไม่ ลงทุนแมนจะเล่าให้ฟัง
1 ธ.ค. 2565

รู้จัก ร้านอาหาร “ที่ไม่มีหน้าร้าน” ที่กำลังเติบโต /โดย ลงทุนแมน
ในสมัยก่อน หากเราต้องการเปิดร้านอาหาร
เราต้องมองหาทำเลดี ๆ ที่ง่ายต่อการมองเห็น
เพื่อที่ลูกค้า จะได้มองเห็น และเข้ามาทานข้าว 
ในร้านของเรา
แต่ในปัจจุบัน ร้านอาหารบางร้าน กลับไม่มี 
แม้แต่หน้าร้านของตัวเองด้วยซ้ำ
ร้านอาหารเหล่านี้เรียกว่า “Ghost Restaurant”
Ghost Restaurant คืออะไร
และเกี่ยวอะไรกับผีหรือไม่ ลงทุนแมนจะเล่าให้ฟัง
╔═══════════╗
ภาวะเงินเฟ้อ ตลาดผันผวนแบบนี้ ติดตามข่าวเศรษฐกิจแบบเน้น ๆ จากหลายเพจได้ใน Blockdit - คอนเทนต์แพลตฟอร์มที่มีผู้ใช้งานเป็นประจำ 2 ล้านคน ลองใช้ฟรี 
╚═══════════╝
คำว่า Ghost Restaurant นั้น เป็นคำที่ใช้เรียกร้านอาหารประเภทหนึ่ง ที่ไม่มีหน้าร้านเหมือนกับร้านอาหารทั่วไป และไม่มีบริการสถานที่ให้ลูกค้านั่งทานอาหารในร้าน
โดยตัวร้านจะมีแค่ครัว ที่ใช้สำหรับประกอบอาหาร ซึ่งบางร้านก็อาจอยู่บนคอนโดมิเนียมห้องเล็ก ๆ
ในขณะที่บางร้าน อาจเลือกไปเช่า Cloud Kitchen หรือครัวกลางที่ให้บริการห้องครัว สำหรับประกอบอาหารโดยเฉพาะ
โดย Ghost Restaurant ได้รับความนิยมมากขึ้น ในช่วงที่มีการล็อกดาวน์
เนื่องจากร้านอาหารภายในศูนย์การค้า ถูกสั่งปิด
ประกอบกับคนจำนวนมาก หันมาทำอาหารขายเป็นอาชีพเสริม
รวมถึงพฤติกรรมของคน ที่นิยมสั่งอาหารมาทานที่บ้าน แทนการออกไปซื้อ
แล้วร้านอาหารที่ไม่มีทั้งหน้าร้าน และที่นั่งทานข้าว
จะขายอาหารได้อย่างไร ?
Ghost Restaurant นั้น จะขายอาหารโดยการจัดส่งให้ลูกค้า ซึ่งมีทั้งรูปแบบที่ร้านค้าเป็นผู้จัดส่งเองโดยตรง หรือจัดส่งผ่านแพลตฟอร์ม Food Delivery เช่น Grab, LINE MAN หรือ Robinhood
โดยร้านค้าส่วนมาก มักเลือกเข้าร่วมกับแพลตฟอร์ม Food Delivery เพราะสามารถเข้าถึงลูกค้าได้จำนวนมาก
มีโปรโมชันมาดึงดูดลูกค้า และไม่ต้องดูแลเรื่องการจัดส่งเอง
โดยผู้ที่เปิดร้านอาหารแบบ Ghost Restaurant นั้น มีข้อดีอยู่หลายอย่าง เช่น
- ไม่ต้องหาทำเลดี ๆ ก็สามารถเปิดร้านได้ ทำให้ประหยัดค่าเช่าสถานที่ จากปกติที่จะต้องไปเช่าสถานที่ตามศูนย์การค้า
- ประหยัดค่าใช้จ่ายในการตกแต่งร้าน เพราะไม่ต้องมีหน้าร้าน หรือการตกแต่งที่สวยงาม เพื่อดึงดูดลูกค้า
- ประหยัดค่าจ้างพนักงานในตำแหน่งที่ไม่จำเป็น เช่น พนักงานต้อนรับ หรือพนักงานเสิร์ฟ
ด้วยต้นทุนที่ต่ำกว่าการเปิดร้านแบบปกติ ทำให้การเปิดร้านแบบ Ghost Restaurant นั้น สามารถทำกำไรได้ดีกว่า
รวมถึงสามารถโฟกัสไปที่การพัฒนาสินค้า ทั้งรสชาติอาหาร และบรรจุภัณฑ์ได้ดีกว่า อีกทั้งยังขยายสาขาได้ง่าย และเร็วกว่าอีกด้วย
นอกจากนี้ ด้วยความที่เริ่มต้นด้วยเงินลงทุนไม่มาก ทำให้ Ghost Restaurant เหมาะสำหรับการทดลองตลาด และรับ Feedback จากลูกค้า ก่อนที่จะเปิดหน้าร้านจริง
อย่างไรก็ตาม Ghost Restaurant ก็มีข้อจำกัดเช่นกัน 
เนื่องจากตัวร้านไม่ได้ตั้งอยู่ในจุดที่ลูกค้าให้ความสนใจหรือมองเห็นได้ง่าย
เจ้าของร้านจึงต้องลงทุนด้านการโฆษณา เพื่อให้ลูกค้ารับรู้ว่ามีร้านอยู่ ซึ่งอาจเป็นลักษณะของการซื้อโฆษณา ทั้งผ่าน Social Media หรือแพลตฟอร์ม Food Delivery ที่ใช้งานอยู่
นอกจากนี้ การขายผ่านแพลตฟอร์ม Food Delivery นั้น ก็จะต้องมีการเสียส่วนแบ่ง หรือค่า GP ให้กับแพลตฟอร์มเหล่านั้น
ซึ่งถ้าหากบริหารต้นทุนไม่ดี หรือตั้งราคาขายไม่เหมาะสม ก็อาจทำให้ขาดทุนได้
แต่ถึงอย่างนั้น หากเราต้องการทำร้านอาหาร แต่มีงบน้อย จึงหาทำเลดี ๆ ได้ยาก หรือยังไม่มั่นใจเต็มร้อย ว่าทำแล้วกิจการจะไปรอดหรือไม่
เราก็อาจจะเริ่มต้นจากการเป็น Ghost Restaurant แล้วลองผิดลองถูกไปเรื่อย ๆ
ถ้าผลตอบรับดี ก็ค่อยขยายกิจการ หรือเปิดหน้าร้าน
แต่ถ้าไม่ เราก็สามารถถอนตัวเองออกมาได้ง่าย ๆ โดยที่เราไม่เจ็บตัวมากนัก..
╔═══════════╗
ภาวะเงินเฟ้อ ตลาดผันผวนแบบนี้ ติดตามข่าวเศรษฐกิจแบบเน้น ๆ จากหลายเพจได้ใน Blockdit - คอนเทนต์แพลตฟอร์มที่มีผู้ใช้งานเป็นประจำ 2 ล้านคน ลองใช้ฟรี 
╚═══════════╝
ติดตามลงทุนแมนได้ที่
Website - 
Blockdit - 
Facebook - 
Twitter - 
Instagram - 
YouTube - 
TikTok - 
Spotify - 
Apple Podcasts - 
Soundcloud - 
References
-
-
-
-
-